CELEX: 32017D2238
Language: ro
Date: 2017-12-05 00:00:00
Title: Decizia de punere în aplicare (UE) 2017/2238 a Comisiei din 5 decembrie 2017 privind echivalența cadrului juridic și de supraveghere aplicabil piețelor pentru contracte desemnate și sistemelor de executare a swapurilor din Statele Unite ale Americii, în conformitate cu Regulamentul (UE) nr. 600/2014 al Parlamentului European și al Consiliului (Text cu relevanță pentru SEE. )

6.12.2017   
            
            
               RO
            
            
               Jurnalul Oficial al Uniunii Europene
            
            
               L 320/11
            
         DECIZIA DE PUNERE ÎN APLICARE (UE) 2017/2238 A COMISIEI
   din 5 decembrie 2017
   privind echivalența cadrului juridic și de supraveghere aplicabil piețelor pentru contracte desemnate și sistemelor de executare a swapurilor din Statele Unite ale Americii, în conformitate cu Regulamentul (UE) nr. 600/2014 al Parlamentului European și al Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (1), în special articolul 28 alineatul (4),
   întrucât:
   
               (1)
            
            
               Regulamentul (UE) nr. 600/2014 impune contrapărților financiare și nefinanciare, care depășesc pragul de compensare menționat la articolul 4 din Regulamentul (UE) nr. 648/2012 al Parlamentului European și al Consiliului (2) și sunt stabilite în Uniune, să încheie tranzacții cu instrumente financiare derivate aparținând unei clase de instrumente financiare derivate care a fost declarată ca fiind supusă obligației de tranzacționare, numai pe piețe reglementate, în sistemele multilaterale de tranzacționare (SMT), în sistemele organizate de tranzacționare (SOT) și în locurile de tranzacționare dintr-o țară terță care au fost recunoscute de Comisie ca fiind echivalente. Țara terță în cauză ar trebui să prevadă un sistem echivalent eficace de recunoaștere a locurilor de tranzacționare autorizate în conformitate cu Directiva 2014/65/UE a Parlamentului European și a Consiliului (3).
            
         
               (2)
            
            
               Procedura de recunoaștere a locurilor de tranzacționare din țări terțe, prevăzută la articolul 28 din Regulamentul (UE) nr. 600/2014, are scopul de a permite contrapărților financiare și anumitor contrapărți nefinanciare, stabilite în Uniune, să încheie tranzacții cu instrumente financiare derivate, supuse obligației de tranzacționare, în locuri de tranzacționare din țări terțe, recunoscute ca fiind echivalente. Astfel, procedura de recunoaștere și decizia privind echivalența conduc la creșterea transparenței tranzacțiilor cu instrumente financiare derivate, inclusiv atunci când acestea se efectuează în locuri de tranzacționare din țări terțe.
            
         
               (3)
            
            
               Având în vedere acordul la care au ajuns părțile la reuniunea la nivel înalt a G20 de la Pittsburgh din 25 septembrie 2009 în privința mutării pe burse sau pe platforme electronice de tranzacționare a tranzacțiilor extrabursiere cu contracte derivate standardizate, este indicat să se prevadă o gamă corespunzătoare de locuri de tranzacționare eligibile, în care să poată avea loc tranzacțiile conforme cu acest angajament. Dispozițiile de echivalență ar trebui înțelese în lumina obiectivelor urmărite de Regulamentul (UE) nr. 600/2014, în special a contribuției acestuia la instituirea și funcționarea pieței interne, la integritatea pieței, la protecția investitorilor și la stabilitatea financiară. Regulamentul (UE) nr. 600/2014 a subliniat, în plus, necesitatea de a stabili un set unic de norme pentru toate instituțiile în ceea ce privește anumite cerințe și de a evita un eventual arbitraj de reglementare. Prin urmare, atunci când desemnează contractele derivate standardizate tranzacționate pe piețe nereglementate, care vor fi supuse obligației de tranzacționare, este indicat ca Uniunea să încurajeze dezvoltarea, inclusiv în UE, a unui număr suficient de locuri eligibile pentru executarea obligației de tranzacționare.
            
         
               (4)
            
            
               În conformitate cu articolul 28 alineatul (4) din Regulamentul (UE) nr. 600/2014, locurile de tranzacționare din țări terțe pot fi recunoscute ca fiind echivalente cu locurile de tranzacționare din Uniune, dacă îndeplinesc cerințe obligatorii din punct de vedere juridic care sunt echivalente cu cerințele pentru locuri de tranzacționare rezultate din Directiva 2014/65/UE și din Regulamentul (UE) nr. 596/2014 al Parlamentului European și al Consiliului (4)și fac obiectul unei supravegheri și al unui control eficace al aplicării normelor în țara terță respectivă. Aceste condiții ar trebui înțelese în lumina obiectivelor urmărite de actul respectiv, în special a contribuției acestuia la instituirea și funcționarea pieței interne, la integritatea pieței, la protecția investitorilor și, în cele din urmă, fără ca acest lucru să fie însă mai puțin important, la stabilitatea financiară.
            
         
               (5)
            
            
               Platformele de tranzacționare a swapurilor care operează în Statele Unite ale Americii (SUA) oferă un volum ridicat de tranzacții cu swapuri denominate în dolari și este important ca societățile din UE să aibă acces la aceste lichidități, pentru a putea gestiona riscurile în mod eficient. Ținând seama de importanța, pentru funcționarea pieței UE, a platformelor din SUA de tranzacționare a swapurilor și de impactul lor asupra stabilității financiare, este indicat, în acest context, să se recunoască platformele de tranzacționare care operează în SUA. Prezenta decizie se bazează pe o evaluare amănunțită a cadrului juridic și de supraveghere aplicabil platformelor de tranzacționare a swapurilor, în conformitate cu US Commodity Exchange Act – CEA și cu regulamentele de punere în aplicare a acestei legi, care acordă o atenție deosebită integrității și transparenței pieței.
            
         
               (6)
            
            
               Prin urmare, prezenta evaluare a echivalenței are scopul de a verifica dacă dispozițiile juridice și de supraveghere prevăzute de CEA și de regulamentele de punere în aplicare ale acesteia asigură faptul că piețele contractelor desemnate (designated contract markets – DCM) și sistemele de executare a swapurilor (swap execution facilities – SEF), stabilite în SUA și autorizate de Commodity Futures Trading Commission (CFTC), sunt supuse unor cerințe obligatorii din punct de vedere juridic care sunt echivalente cu cerințele pentru locuri de tranzacționare rezultate din Directiva 2014/65/UE, din Regulamentul (UE) nr. 596/2014 și din Regulamentul (UE) nr. 600/2014 și se bazează pe criteriile stabilite la articolul 28 alineatul (4) din Regulamentul (UE) nr. 600/2014. Evaluarea echivalenței are, de asemenea, scopul de a verifica dacă DCM-urile și SEF-urile fac obiectul unei supravegheri și al unui control eficace al aplicării normelor în țara terță respectivă.
            
         
               (7)
            
            
               Cerințele obligatorii din punct de vedere juridic pentru DCM-urile autorizate în SUA sunt prevăzute în CEA sub forma unui cadru juridic pentru funcționarea DCM-urilor, bazat pe principii. Cerințele CEA pentru DCM-uri cuprind 23 de principii de bază. Aceste principii au forță de lege, iar DCM-urile trebuie să le respecte atât inițial, cât și ulterior, în mod permanent. O DCM trebuie să respecte, de asemenea, reglementările CFTC aplicabile (CFR), care precizează cerințele de operare ca DCM.
            
         
               (8)
            
            
               Cerințele obligatorii din punct de vedere juridic pentru SEF-urile autorizate în SUA sunt prevăzute în CEA sub forma unui cadru juridic bazat pe principii. SEF-urile funcționează în conformitate cu secțiunea 5h din CEA, care a fost adăugată prin secțiunea 733, referitoare la tranzacționarea și tratamentul swapurilor, din Dodd-Frank Wall Street Reform and Consumer Protection Act. Secțiunea 5h din CEA stabilește 15 principii de bază pentru SEF-uri. Pentru a se putea înregistra la CFTC și a menține această înregistrare, SEF-urile trebuie să respecte cele 15 principii de bază. SEF-urile trebuie să respecte, de asemenea, reglementările CFTC care li se aplică, atât inițial, cât și ulterior, în mod permanent.
            
         
               (9)
            
            
               Articolul 28 alineatul (4) literele (a)-(d) din Regulamentul (UE) nr. 600/2014 stabilește patru condiții care trebuie îndeplinite pentru a se putea stabili că dispozițiile juridice și de supraveghere ale unei țări terțe cu privire la locurile de tranzacționare autorizate de aceasta sunt echivalente cu cele prevăzute în Regulamentul (UE) nr. 600/2014 și în Directiva 2014/65/UE.
            
         
               (10)
            
            
               Conform primei condiții stabilite la articolul 28 alineatul (4) litera (a) din Regulamentul (UE) nr. 600/2014, locurile de tranzacționare din țări terțe trebuie să fie supuse autorizării, precum și unei supravegheri și unui control eficace al aplicării normelor, în mod permanent.
            
         
               (11)
            
            
               Pentru a putea funcționa ca DCM, solicitantul trebuie să depună cererea de desemnare la CFTC și să demonstreze că respectă dispozițiile aplicabile prevăzute de CEA și de reglementările CFTC. În mod similar, pentru a putea funcționa ca SEF, solicitantul trebuie să fie înregistrat la CFTC și să demonstreze că respectă dispozițiile aplicabile prevăzute de CEA și de reglementările CFTC. CFTC are competență de supraveghere reglementară asupra DCM-urilor și SEF-urilor, în conformitate cu secțiunile 5 și 5h din CEA, cu 7 USC 7 și cu 7 USC 7b-3. Pentru a fi desemnată de CFTC, o DCM trebuie să respecte cele 23 de principii de bază pentru DCM-uri prevăzute de CEA, precum și orice cerințe pe care CFTC le poate impune prin reguli sau reglementări. Pentru a fi înregistrat la CFTC, un SEF trebuie să respecte cele 15 principii de bază pentru SEF-uri prevăzute de CEA, precum și orice cerințe pe care CFTC le poate impune prin reguli sau reglementări. O DCM trebuie să fie un sistem de tranzacționare; conform CEA, acesta este, în general, un sistem multilateral, în care participanții au capacitatea de a executa tranzacții în conformitate cu norme nediscreționare. DCM-urile trebuie să asigure membrilor accesul imparțial la piețele și serviciile lor. Criteriile de acces trebuie să fie imparțiale și transparente și trebuie aplicate în modnediscriminatoriu. În plus, CEA și reglementările CFTC impun DCMurilor cerințe organizatorice referitoare la guvernanța corporativă, la politica în materie de conflicte de interese, la gestionarea riscurilor, la tranzacționarea echitabilă și ordonată, la reziliența sistemului de tranzacționare, la mecanismele de compensare și de decontare, la admiterea la tranzacționare și monitorizarea conformității, care trebuie îndeplinite permanent. SEF-urile sunt platforme de tranzacționare a swapurilor, care funcționează în mod multilateral. SEF-urile trebuie să asigure participanților la contracte eligibili accesul imparțial la piețele și serviciile lor, iar criteriile de acces trebuie să fie imparțiale, transparente și aplicate în mod echitabil și nediscriminatoriu. SEF-urile sunt, de asemenea, supuse unor cerințe organizatorice referitoare la guvernanța corporativă, la politica în materie de conflicte de interese, la gestionarea riscurilor, la tranzacționarea echitabilă și ordonată, la reziliența sistemului de tranzacționare, la mecanismele de compensare și de decontare, la admiterea la tranzacționare și monitorizarea conformității, care trebuie îndeplinite permanent.
            
         
               (12)
            
            
               DCM-urile și SEF-urile trebuie să stabilească norme privind operațiunile lor, inclusiv norme care să interzică practicile de tranzacționare abuzive, și să asigure respectarea acestor norme. Normele respective și orice modificări ale acestora sunt evaluate de către CFTC pentru a asigura coerența cu CEA și cu reglementările CFTC. DCM-urile și SEF-urile trebuie să aibă capacitatea de a detecta și a investiga încălcările normelor, precum și de a aplica sancțiuni adecvate oricărei persoane care încalcă o normă a DCM sau a SEF. DCM-urile și SEF-urile sunt autorizate să recurgă la serviciile în materie de reglementare furnizate de un terț pentru a le ajuta să se conformeze cerințelor aplicabile prevăzute de CEA și de reglementările CFTC. DCM-urile și SEFurile rămân în continuare răspunzătoare pentru respectarea obligațiilor lor statutare și de reglementare, chiar dacă recurg la un terț care furnizează servicii în materie de reglementare.
            
         
               (13)
            
            
               În ceea ce privește DCM-urile și SEF-urile, CFTC are, de asemenea, responsabilități permanente de supraveghere și de control al aplicării normelor. Se efectuează reexaminări periodice ale respectării normelor (Regular Rule Enforcement Reviews – RER), care sunt concepute pentru a evalua respectarea de către DCM-uri a cerințelor statutare și de reglementare referitoare la supravegherea practicilor de tranzacționare, la supravegherea pieței, la pista de audit și la programele disciplinare ale DCM-urilor. Un program similar este în curs de elaborare pentru SEF-uri. Secțiunea 8(a)(1) din CEA conferă CFTC competențe ample pentru efectuarea de investigații în vederea asigurării conformității cu CEA și cu reglementările CFTC. În temeiul secțiunilor 5e, 6(b), 6b și 6c(a) din CEA, CFTC poate intenta, de asemenea, acțiuni civile pentru a impune încetarea încălcărilor CEA sau ale reglementărilor CFTC și poate obține și alte măsuri de redresare echitabilă sau sancțiuni pecuniare: poate introduce proceduri administrative pentru asigurarea respectării normelor, poare suspenda sau revoca desemnarea unei DCM sau înregistrarea unui SEF și poate redacta și introduce împotriva unei DCM sau a unui SEF un ordin de încetare a încălcării CEA sau a reglementărilor CFTC. Secțiunea 6(c) din CEA conferă CFTC competența de a impune efectuarea unui jurământ sau a unei declarații solemne, de a cita martori și a impune prezentarea acestora, de a ridica probe și de a solicita prezentarea registrelor, a corespondenței, notelor și a altor evidențe, în vederea asigurării respectării CEA sau pentru orice investigație ori procedură.
            
         
               (14)
            
            
               Prin urmare, se poate concluziona că DCM-urile și SEF-urile sunt supuse autorizării, precum și unei supravegheri și unui control eficace al aplicării normelor, în mod permanent.
            
         
               (15)
            
            
               Conform celei de a doua condiții stabilite la articolul 28 alineatul (4) litera (b) din Regulamentul (UE) nr. 600/2014, locurile de tranzacționare din țări terțe trebuie să aibă reguli clare și transparente privind acceptarea instrumentelor financiare la tranzacționare, astfel încât aceste instrumente financiare să poată fi tranzacționate în mod echitabil, ordonat și eficient și să poată fi negociate în mod liber.
            
         
               (16)
            
            
               Nici DCM și nici SEF nu poate lista un nou contract derivat, decât dacă acesta respectă CEA și reglementările CFTC, care asigură o tranzacționare echitabilă, ordonată și eficientă. Respectarea acestei condiții este asigurată prin impunerea obligației ca toate DCM-urile și SEF-urile să declare noile contracte la CFTC înainte de listarea acestora, fie solicitând aprobarea CFTC, fie adăugând un certificat din partea DCM sau a SEF, care atestă conformitatea contractului cu CEA și cu reglementările CFTC. Contractul derivat trebuie explicat în dosarul de declarare, care trebuie să includă și o analiză a contractului respectiv și demonstrarea conformității acestuia cu toate cerințele aplicabile, inclusiv cu cerința CEA ca DCM și SEF să listeze numai contracte care nu sunt susceptibile de a fi manipulate cu ușurință. Orientările CFTC pentru conformarea cu această cerință statutară precizează că, în cazul contractelor swap cu decontare în numerar, DCM sau SEF ar trebui să ia în considerare, printre altele, credibilitatea prețului de decontare în numerar ca indicator al valorilor de răscumpărare pe piață, precum și acceptabilitatea comercială, disponibilitatea publică și actualitatea seriei de prețuri utilizată pentru a calcula prețul de decontare în numerar. Aceste orientări arată, de asemenea, și ce anume consideră CFTC a fi o formulare acceptabilă a termenilor și condițiilor contractului. Atunci când declară un contract derivat la CFTC, DCM și SEF trebuie să facă publici termenii și condițiile acestuia. Această cerință de declarare înaintea listării și cerințele CFTC referitoare la caracteristicile contractului contribuie la asigurarea faptului că aceste contracte derivate pot fi tranzacționate în mod echitabil, ordonat și eficient. Orientările CFTC ajută CFTC să stabilească dacă DCM sau SEF respectă cerințele principiilor fundamentale.
            
         
               (17)
            
            
               DCM-urile trebuie să asigure o piață concurențială, deschisă și eficientă și un mecanism de executare a tranzacțiilor care protejează procesul de formare a prețurilor de tranzacționare pe piața centralizată a DCM. În conformitate cu această cerință, toate DCM-urile utilizează registre centrale de ordine limită, în care sunt indicate ofertele de vânzare și cele de cumpărare. În plus, DCM-urile afișează cotații de preț pe site-urile lor publice. Tranzacțiile SEF care implică swapuri supuse cerinței CFTC de executare a tranzacțiilor, și care nu sunt tranzacții în bloc, trebuie executate fie în conformitate cu un registru de ordine, astfel cum este acesta definit în reglementările CFTC, fie în conformitate cu un sistem de tip „cerere de ofertă” care funcționează în paralel cu un registru de ordine. Sistemul de tip „cerere de ofertă” este definit în reglementările CFTC ca fiind un sistem sau o platformă de tranzacționare, în care un participant la piață transmite o cerere de cotație pentru cumpărarea sau vânzarea unui instrument specific către cel puțin trei participanți la sistemul sau platforma de tranzacționare, la care toți acești participanți la piață pot răspunde. În plus, conform părții 43 din reglementările CFTC, o tranzacție swap care poate fi raportată public trebuie raportată unui depozit de date privind swapurile (swap data repository – SDR) înregistrat la CFTC, cât mai curând posibil din punct de vedere tehnologic după efectuarea tranzacției. Pentru o tranzacție swap care poate fi raportată public și este executată pe o DCM sau un SEF, sau în conformitate cu normele unei DCM sau ale unui SEF, SDR trebuie să asigure difuzarea publică a datelor privind tranzacția swap și prețul acesteia cât mai curând posibil din punct de vedere tehnologic după primirea acestor date de la DCM sau de la SEF, cu excepția cazului în care swapul este supus unui timp de întârziere. SDR trebuie să întârzie difuzarea publică a datelor privind tranzacția swap și prețul acesteia, în cazul tranzacțiilor swap care pot fi raportate public, dar depășesc o anumită dimensiune.
            
         
               (18)
            
            
               Prin urmare, se poate concluziona că DCM-urile și SEF-urile au reguli clare și transparente privind acceptarea instrumentelor financiare la tranzacționare, astfel încât aceste instrumente financiare să poată fi tranzacționate în mod echitabil, ordonat și eficient și să poată fi negociate în mod liber.
            
         
               (19)
            
            
               Conform celei de a treia condiții stabilite la articolul 28 alineatul (4) litera (c) din Regulamentul (UE) nr. 600/2014, emitenții de instrumente financiare trebuie să fie supuși unei obligații de informare periodice și continue, care asigură un nivel ridicat de protecție a investitorilor.
            
         
               (20)
            
            
               Având în vedere natura și caracteristicile contractelor derivate listate pe DCM-uri și SEF-uri și, în special, faptul că activele lor suport sunt, în principal, mărfuri, rate ale dobânzii sau valute, a treia condiție nu poate fi aplicată majorității opțiunilor și swapurilor tranzacționate pe DCM-uri și SEF-uri. Această cerință nu poate fi aplicată contractelor derivate care nu au acțiuni drept activ suport. Pentru instrumentele financiare derivate supuse obligației de tranzacționare, cum ar fi swapurile având rata dobânzii drept activ suport, nicio societate n-ar putea emite rapoarte financiare relevante. Emitenții de contracte derivate au însă obligația de informare, dacă activul suport este un titlu de valoare. În SUA, această obligație s-ar aplica numai în cazul opțiunilor pe titluri de valoare sau al swapurilor pe titluri de valoare. Opțiunile pe titluri de valoare pot fi tranzacționate numai pe o bursă de valori aflată sub jurisdicția Securities and Exchange Commission (SEC) și, prin urmare, nu pot fi tranzacționate pe DCM-uri sau SEF-uri. Swapurile pe titluri de valoare pot fi tranzacționate pe un sistem de executare a swapurilor pe titluri de valoare, dar acestea sunt reglementate de SEC. Atunci când titlul de valoare care reprezintă activul suport al swapului pe titluri de valoare este admis la tranzacționare pe o bursă de valori națională a SUA, emitentul este supus obligației de raportare prevăzută la secțiunea 13(a) din Exchange Act și trebuie să publice rapoarte financiare anuale și interimare, cu privire la care cadrul de reglementare al SUA prevede obligații de publicare clare, complete și specifice, iar accesul liber al publicului la acestea este asigurat de sistemul EDGAR de pe site-ul SEC. Prin urmare, rezultă că este asigurat totuși un nivel înalt de protecție a investitorilor.
            
         
               (21)
            
            
               Conform celei de a patra condiții stabilite la articolul 28 alineatul (4) litera (d) din Regulamentul (UE) nr. 600/2014, cadrul dintr-o țară terță trebuie să asigure transparența și integritatea pieței prin norme care vizează combaterea abuzurilor de piață, cum ar fi utilizarea abuzivă a informațiilor privilegiate și manipularea pieței.
            
         
               (22)
            
            
               CEA și reglementările CFTC instituie un cadru de reglementare cuprinzător pentru a asigura integritatea pieței și a împiedica utilizarea abuzivă a informațiilor privilegiate și manipularea pieței. Acest cadru interzice comportamentele care pot conduce la distorsionarea funcționării piețelor, autorizând CFTC să adopte măsuri coercitive împotriva acestora, cum ar fi: manipularea prețurilor și comunicarea de informații false sau înșelătoare [CEA § § 6(c) și 9(a)(2), § § 180.1 și 180.2 din regulamentele Comisiei], încălcarea practicilor de tranzacționare [CEA § § 4c(a)(1)-(2)], anumite practici perturbatoare care ar putea afecta buna executare a tranzacțiilor [CEA § 4c(a)(5)] și utilizarea sau tentativa de utilizare a unui dispozitiv, sistem sau artificiu de manipulare pentru a comite fraude [CEA § 6(c)(1), 17 CFR § 180.1 din regulamentele Comisiei]. Tranzacționarea pe baza informațiilor privilegiate obținute în mod ilegal sau cu încălcarea unei obligații preexistente de a comunica informații materiale fără caracter public poate constitui, de asemenea, o încălcare a CEA. DCM-urile și SEFurile au responsabilitatea de a monitoriza piețele lor, pentru a contribui la asigurarea faptului că activitățile de tranzacționare sunt supuse unei supravegheri permanente și eficace și pentru a detecta și a preveni activitățile de manipulare care potconduce la denaturarea prețurilor sau la manipularea pieței. Programul RER al CFTC evaluează programele de supraveghere și cele disciplinare ale DCM-urilor. Un program similar este în curs de elaborare pentru SEF-uri. În plus, CFTC poate, în orice moment și din proprie inițiativă, să solicite unei DCM sau unui SEF să demonstreze că respectă obligațiile care îi revin în temeiul CEA sau al reglementărilor CFTC.
            
         
               (23)
            
            
               Prin urmare, se poate concluziona că, în SUA, cadrul aplicabil DCM-urilor și SEFurilor asigură transparența și integritatea pieței prin norme care vizează combaterea abuzurilor de piață, cum ar fi utilizarea abuzivă a informațiilor privilegiate și manipularea pieței.
            
         
               (24)
            
            
               Prin urmare, se poate concluziona că DCM-urile și SEF-urile îndeplinesc cerințe obligatorii din punct de vedere juridic care sunt echivalente cu cerințele pentru locuri de tranzacționare rezultate din Directiva 2014/65/UE, din Regulamentul (UE) nr. 596/2014 și din Regulamentul (UE) nr. 600/2014 și fac obiectul unei supravegheri și al unui control eficace al aplicării normelor în țara terță respectivă.
            
         
               (25)
            
            
               În conformitate cu articolul 28 alineatul (1) litera (d) din Regulamentul (UE) nr. 600/2014, locurile de tranzacționare din țări terțe pot fi recunoscute ca fiind echivalente, cu condiția ca țara terță să prevadă un sistem echivalent eficace de recunoaștere a locurilor de tranzacționare autorizate în temeiul Directivei 2014/65/UE pentru admiterea la tranzacționare sau tranzacționarea instrumentelor financiare derivate, declarate a fi supuse obligației de tranzacționare în țara terță respectivă, în mod neexclusiv.
            
         
               (26)
            
            
               În temeiul secțiunii 5h(g) din CEA, CFTC este autorizată să scutească de la înregistrare sistemele de executare a swapurilor, dacă CFTC constată că acestea sunt supuse unei supravegheri și unei reglementări comparabile și complete la nivel consolidat de către autoritățile naționale competente din țara de origine a sistemului. În conformitate cu secțiunea 5h(g), CFTC este împuternicită să scutească toate piețele reglementate, SMT-urile și SOT-urile notificate de Comisie printr-un singur ordin, după ce stabilește că locurile de tranzacționare notificate sunt supuse unei supravegheri și unei reglementări comparabile și complete la nivel consolidat.
            
         
               (27)
            
            
               Declarația comună a președintelui CFTC și a vicepreședintelui Comisiei Europene responsabil pentru serviciile financiare stabilește abordarea CFTC privind scutirea locurilor de tranzacționare din UE. Decizia va fi completată de acorduri de cooperare pentru a asigura schimbul eficace de informații și coordonarea eficace a activităților de supraveghere ale autorităților naționale responsabile cu autorizarea și supravegherea locurilor de tranzacționare recunoscute din UE și ale CFTC.
            
         
               (28)
            
            
               Prin urmare, se poate concluziona că, în SUA, cadrul juridic și de supraveghere prevede un sistem echivalent eficace de recunoaștere a locurilor de tranzacționare autorizate în temeiul Directivei 2014/65/UE pentru admiterea la tranzacționare sau tranzacționarea instrumentelor financiare derivate, declarate a fi supuse obligației de tranzacționare în SUA, în mod neexclusiv.
            
         
               (29)
            
            
               Prezenta decizie determină eligibilitatea locurilor de tranzacționare din țări terțe, pentru a permite contrapărților financiare și nefinanciare stabilite în Uniune să se conformeze obligației lor de tranzacționare, atunci când tranzacționează instrumente financiare derivate într-un loc de tranzacționare dintr-o țară terță. Prin urmare, prezenta decizie nu afectează capacitatea contrapărților financiare și nefinanciare stabilite în Uniune de a tranzacționa instrumente financiare derivate, care nu sunt supuse obligației de tranzacționare în conformitate cu articolul 32 din Regulamentul (UE) nr. 600/214, în locuri de tranzacționare din țări terțe.
            
         
               (30)
            
            
               Prezenta decizie se bazează pe cerințele obligatorii din punct de vedere juridic pentru DCM-uri și SEF-uri, aplicabile în SUA la momentul adoptării sale. Comisia ar trebui să monitorizeze în continuare cu regularitate evoluția dispozițiilor juridice și de supraveghere aplicabile acestor locuri de tranzacționare, evoluțiile pieței, eficacitatea cooperării în materie de supraveghere în ceea ce privește monitorizarea și controlul aplicării normelor, precum și îndeplinirea condițiilor pe baza cărora a fost luată prezenta decizie.
            
         
               (31)
            
            
               Reexaminarea periodică a dispozițiilor juridice și de supraveghere aplicabile în SUA DCM-urilor și SEF-urilor autorizate în această țară, precum și a evoluțiilor pieței nu aduce atingere posibilității Comisiei de a efectua o reexaminare specifică în orice moment, dacă unele evoluții relevante impun reevaluarea de către Comisie a echivalenței acordate prin prezenta decizie. O astfel de reevaluare poate conduce la abrogarea prezentei decizii.
            
         
               (32)
            
            
               Măsurile prevăzute în prezenta decizie sunt conforme cu avizul Comitetului european pentru valori mobiliare,
            
         ADOPTĂ PREZENTA DECIZIE:
   Articolul 1
   În sensul articolului 28 alineatul (4) din Regulamentul (UE) nr. 600/2014, cadrul juridic și de supraveghere din Statele Unite ale Americii aplicabil piețelor pentru contracte desemnate și sistemelor de executare a swapurilor, autorizate în această țară și indicate în anexă, este considerat ca fiind echivalent cu cerințele stabilite în Regulamentul (UE) nr. 600/2014 pentru locurile de tranzacționare definite în Directiva 2014/65/UE.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 5 decembrie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (JO L 173, 12.6.2014, p. 84).
   
      (2)  Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).
   
      (3)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).
   
      (4)  Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).
   
      ANEXĂ
      
         Piețele pentru contracte desemnate, considerate echivalente cu locurile de tranzacționare definite în Directiva 2014/65/UE:
      
      
                  (a)
               
               
                  Cantor Futures Exchange, L.P.
               
            
                  (b)
               
               
                  CBOE Futures Exchange, LLC
               
            
                  (c)
               
               
                  Chicago Board of Trade (Board of Trade of the City of Chicago, Inc.)
               
            
                  (d)
               
               
                  Chicago Mercantile Exchange, Inc.
               
            
                  (e)
               
               
                  Commodity Exchange, Inc.
               
            
                  (f)
               
               
                  Eris Exchange, LLC
               
            
                  (g)
               
               
                  ICE Futures U.S., Inc.
               
            
                  (h)
               
               
                  Minneapolis Grain Exchange, Inc.
               
            
                  (i)
               
               
                  NASDAQ Futures, Inc.
               
            
                  (j)
               
               
                  New York Mercantile Exchange, Inc.
               
            
                  (k)
               
               
                  Nodal Exchange, LLC
               
            
                  (l)
               
               
                  North American Derivatives Exchange, Inc.
               
            
                  (m)
               
               
                  OneChicago LLC
               
            
                  (n)
               
               
                  trueEX LLC
               
            
         Sistemele de executare a swapurilor, considerate echivalente cu locurile de tranzacționare definite în Directiva 2014/65/UE:
      
      
                  (a)
               
               
                  360 Trading Networks, Inc.
               
            
                  (b)
               
               
                  Bats Hotspot SEF, LLC
               
            
                  (c)
               
               
                  BGC Derivatives Markets, L.P.
               
            
                  (d)
               
               
                  Bloomberg SEF LLC
               
            
                  (e)
               
               
                  Chicago Mercantile Exchange, Inc.
               
            
                  (f)
               
               
                  Clear Markets North America, Inc.
               
            
                  (g)
               
               
                  DW SEF LLC
               
            
                  (h)
               
               
                  FTSEF LLC
               
            
                  (i)
               
               
                  GFI Swaps Exchange LLC
               
            
                  (j)
               
               
                  GTX SEF LLC
               
            
                  (k)
               
               
                  ICAP SEF (US) LLC
               
            
                  (l)
               
               
                  ICE Swap Trade LLC
               
            
                  (m)
               
               
                  LatAm SEF, LLC
               
            
                  (n)
               
               
                  LedgerX LLC
               
            
                  (o)
               
               
                  MarketAxess SEF Corporation
               
            
                  (p)
               
               
                  Seed SEF LLC
               
            
                  (q)
               
               
                  SwapEx LLC
               
            
                  (r)
               
               
                  TeraExchange, LLC
               
            
                  (s)
               
               
                  Thomson Reuters (SEF) LLC
               
            
                  (t)
               
               
                  tpSEF Inc.
               
            
                  (u)
               
               
                  Tradition SEF, Inc.
               
            
                  (v)
               
               
                  trueEX LLC
               
            
                  (w)
               
               
                  TW SEF LLC